**Bod č. 8**

**MESTSKÉ ZASTUPITEĽSTVO V STUPAVE**

Materiál na rokovanie

Mestského zastupiteľstva v Stupave

dňa 23. 03. 2017

**Odpočet plnenia komunitného plánu sociálnych služieb**

**Predkladateľ**: **Materiál obsahuje**: 1. návrh uznesenia

JUDr. Tomáš Muroň, v.r. 2. dôvodovú správu

prednosta MsÚ 3. Príloha č. 1 - Harmonogram

**Zodpovedná:**

Mgr. Zuzana Lovíšková, v.r.

vedúca odd. všeobecnej a vnútornej správy

**Spracovateľka:**

Mgr. Zuzana Lovíšková , v.r.

vedúca odd. všeobecnej a vnútornej správy

Mgr. Soňa Tomeková, v.r.

referent sociálnych služieb

**Návrh uznesenia:**

Mestské zastupiteľstvo v Stupave :

1. **b e r i e n a v e d o m i e**

odpočet plnenia komunitného plánu sociálnych služieb

**Dôvodová správa**

Národná rada Slovenskej republiky dňa 30. októbra 2008 schválila zákon č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní ( živnostenský zákon) v znení neskorších predpisov ( ďalej len „zákon o sociálnych službách“), ktorý v šiestej časti obsahuje ustanovenia o komunitnom rozvoji a komunitnom pláne v oblasti poskytovania sociálnych služieb. Podľa § 83 zákona o sociálnych službách vzniká obciam a mestám povinnosť vypracovať komunitný plán sociálnych služieb v spolupráci s inými poskytovateľmi sociálnych služieb a prijímateľmi sociálnych služieb v územnom obvode obce ( mesta).

Komunitný plán obce sa vypracúva v súlade s národnými prioritami rozvoja sociálnych služieb s ohľadom na miestne špecifiká a potreby. Ministerstvo práce sociálnych vecí a rodiny spracovalo v súlade so zákonom o sociálnych službách a o zmene a doplnení zákona č. 455/1991 Zb. o živnostenskom podnikaní

(živnostenský zákon) v znení neskorších predpisov č. 448/2008 Z. z. - Národné priority rozvoja sociálnych služieb. V rámci týchto priorít sú stanovené:

**A) Hlavné ciele rozvoja sociálnych služieb:**

1. Zabezpečenie práva občanov na sociálne služby

2. Zvýšenie kvality a dostupnosti sociálnych služieb s dôrazom na rozvoj nedostatkových alebo

 chýbajúcich služieb.

**B) Priority rozvoja sociálnych služieb:**

*Priorita č. 1:* Podpora zotrvania klienta v prirodzenom prostredí rozvojom terénnych sociálnych služieb.

*Priorita č. 2*: Rozvoj ambulantných sociálnych služieb a pobytových sociálnych služieb v zariadení s týždenným pobytom.

*Priorita č. 3*: Zvýšenie kvality a humanizácia poskytovania sociálnych služieb prostredníctvom rekonštrukcie, modernizácie a budovania zariadení sociálnych služieb.

*Priorita č. 4*: Vzdelávanie zamestnancov v oblasti sociálnych služieb.

Ciele a priority stanovené v Národných prioritách rozvoja sociálnych služieb majú podľa zákona o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov č. 448/2008 Z. z. následne rozpracovať obce vo svojich komunitných plánoch sociálnych služieb, majú prijať konkrétne úlohy a opatrenia na zabezpečenie ich rozvoja. Tieto aktivity je potrebné zabezpečiť na základe analýzy poskytovaných sociálnych služieb, potrieb a tradícií svojho územia.

Základnou úlohou obce pri výkone samosprávy je starostlivosť o všestranný rozvoj svojho územia a o potreby jeho obyvateľov. Základným riadiacim dokumentom, ktorý usmerňuje všetky plánované rozvojové aktivity obce je Program hospodárskeho a sociálneho rozvoja obce (PHSR). Program hospodárskeho a sociálneho rozvoja obce bol schválený Mestským zastupiteľstvom v Stupave dňa 12.05.2016.

Komunitný plán mesta Stupava bol schválený v novembri 2012 a predstavil akčný plán realizácie komunitného plánu sociálnych služieb pre obdobie 2014-2020. V rámci nášho komunitného plánu (ďalej KP) na úvod prišlo k zhodnoteniu **silných a slabých stránok činnosti mesta**, ktoré sa však od roku 2012 zmenili a to nasledovne:

V silných stránkach prišlo k zásadnej zmene a to,

* že Mesto Stupava si od **01.02.2017** zabezpečuje ***opatrovateľskú službu*** (ďalej OS) samo, tým, že sa zaregistrovalo na BSK ako poskytovateľ sociálnej služby OS. 16 opatrovateliek prešlo spolu s koordinátorkou pod mesto,
* mesto naďalej pokračuje v prispievaní 30 € na ***prepravu pre dôchodcov*** (v roku 2016 bol tento príspevok vyplatený 50 žiadateľov a za rok 2017 bolo k 20.02.2017 prijatých už 23 žiadostí, čo znamená, že o tento príspevok žiada čím ďalej viac našich seniorov),
* pokračujeme v ***dovoze obedov*** v spolupráci s VPS Stupava a obedy sa už nezabezpečujú zo školskej jedálne ale od februára 2017 z Cevaservisu.

V slabých stránkach mesto výrazne pokročilo a to najmä :

V Komunitnom pláne sociálnych služieb sa v slabých stránkach okrem iného uvádza aj že, z*aostáva vyhľadávacia činnosť v oblasti sociálnej pomoci, nezaoberá sa celým spektrom potenciálnych žiadateľov (mnohopočetné rodiny, ľudia v núdzi, siroty, vdovy, osamelé matky, dlhodobo nezamestnaní, bezdomovci, drogovo závislí a ich rodiny, deti zo sociálne slabých rodín, týrané ženy, osamelí starí ľudia odkázaní na cudziu pomoc atď.*

*Oddelenie všeobecnej a vnútornej správy, prostredníctvom referátu sociálnych vecí* zlepšil svoju ***vyhľadávaciu činnosť***, a to nasledovne:

* nadviazal intenzívnejšiu spoluprácu so Základnou školou kpt. J. Nálepku v Stupave, s Materskými školami a Špeciálnou základnou školou, kde v spolupráci s triednymi učiteľkami vyhľadáva deti zo sociálne slabších rodín a tým nadväzuje spoluprácu s rodinami, ktoré majú problém a často sami nepožiadajú o pomoc, z dôvody hanby alebo pocitu, že oni pomoc nepotrebujú,
* veľmi dobrá spolupráca je i so špeciálnou pedagogičkou, ktorá pracuje na Základnej škole, kde sa pri jej práci s deťmi vynoria aj závažnejšie problémy, ktoré súvisia so spolužiakmi, učiteľmi, ale aj so na referáte sociálnych vecí sa vedie evidencia mnohopočetných rodín, rodín, kde sa o deti stará buď len matka, alebo len otec,  udržuje sa kontakt s týmito rodinami a poskytuje sa im poradenstvo, ošatenie, obuv a iné potrebné veci prostredníctvom verejných zbierok a milodarov od občanov,
* zvláštnou kategóriou vyhľadávacej činnosti je skupina ***bezdomovcov***, ktorým sa *Oddelenie všeobecnej a vnútornej správy, prostredníctvom referátu sociálnych vecí* venuje vo veľkej miere:
* usporiada brigády s týmito občanmi, poskytuje im ošatenie, obuv, poskytuje im poradenstvo, napomáha pri vybavovaní dokladov totožnosti a pri hľadaní práce. Za rok 2016 sa počet bezdomovcov výrazne znížil (odchod z nášho mesta, úmrtie), k februáru 2017 registrujeme 4 bezdomovcov v Stupave.

V Komunitnom pláne sociálnych služieb sa v slabých stránkach okrem iného uvádza aj že je a*bsencia prenosu informácií –nedostatočná spolupráca s verejnoprospešnými organizáciami, spolkami a združeniami, ktorí majú blízko k problémom ľudí, ktorých združujú (telesne postihnutí, materské centrum, školy, úrad práce)*

*Oddelenie všeobecnej a vnútornej správy, prostredníctvom referátu sociálnych vecí* zlepšil svoju činnosť aj v tejto oblasti:

* veľmi dobrá spolupráca je s UPSVaR , s kuratelou, s detskými domovmi, kde ide hlavne o spoluprácu so zameraním na deti z nášho mesta, ktoré sú umiestnené v detských domovoch, na zabezpečenie kontaktu s rodičmi detí a s príbuznými a v neposlednom rade treba vyzdvihnúť spoluprácu referátu sociálnych vecí s detskou psychologičkou, Mag. Marošovou, ktorá napomáha pri riešení problémov našich detí a rodín.

V Komunitnom pláne sociálnych služieb sa v slabých stránkach okrem iného uvádza aj*, že je nízka úroveň solidárnosti verejnosti a samosprávy vo vzťahu k ľuďom v núdzi a že sa:*

* *nerieši problém bezdomovcov*
* *drogovo závislej mládeže*
* *rómskych a sociálne slabých rodín*
* *rodín s dlhodobo nezamestnanými rodičmi*
* *detí s poruchami vyplývajúcimi z rodinného prostredia, s asociálnym správaním“*

*Oddelenie všeobecnej a vnútornej správy, prostredníctvom referátu sociálnych vecí* zlepšil svoju činnosť aj v tejto oblasti:

* občania mesta sú zapájaní do sociálnej činnosti a to prostredníctvom verejných **charitatívnych zbierok**, ktoré sa konajú 4 x do roka, kde občania darujú oblečenie, obuv, bytový textil a iné potreby pre soc. znevýhodnených spoluobčanov.

Toto boli úspechy práce v rámci Komunitného plánu sociálnych služieb Mesta Stupava. Napriek tomu nám v Komunitnom pláne sociálnych služieb Mesta Stupava zostali i nesplnené ciele a úlohy, ktoré si mesto dalo v roku 2012. Týmito cieľmi boli:

* *Vypracovanie projektového zámeru na vybudovania penziónu pre seniorov ako alternatívne riešenie domova sociálnych služieb*
* *Zriadenie Domu sociálnych služieb, ktorý by poskytoval sociálne služby pre našich seniorov*
* *Riešenie sociálnych bytov v našom meste*
* *Zriadenie výdajne oblečenia, obuvi, stravy o iných potrieb do domácnosti pre soc. odkázané rodiny.*

Všetky tieto úlohy prenesieme a zapracujeme do aktualizácie KP na rok 2017 - 2021 ako prioritné úlohy mesta Stupava a zosúladíme Komunitný plán sociálnych služieb Mesta Stupava už so schváleným Programom hospodárskeho a sociálneho rozvoja. V prílohe č. 1 je navrhnutý harmonogram spracovania Komunitného plánu sociálnych služieb Mesta Stupava na roky 2017 – 2021.

Materiál bol predložený na rokovanie komisie zdravotníctva a sociálnych služieb, ktorá nemala k nemu žiadne pripomienky.

Materiál bol predložený dňa 1š.03.2017 na rokovanie Mestskej rady v Stupave, ktorá odporúča MsZ zobrať materiál na vedomie.

***Príloha č. 1***

**Harmonogram spracovania Komunitného plánu sociálnych služieb Mesta Stupava na roky 2017-2021**

 **Január – február 2017**

* príprava dotazníka o sociálnych službách pre domácnosti
* príprava harmonogramu na komisií zdravotníctva a sociálnych vecí
* výber domácností za účelom distribúcie dotazníkov náhodným spôsobom, sprievodný list od primátora k dotazníku
* upovedomenie občanov o pripravovaní komunitného plánu
* oznámenie v mestskom rozhlase a na web stránke mesta, FB o dotazníkoch

**Marec 2017**

* príprava podporného dotazníka v elektronickej podobe
* výber zodpovedných anketárov a spracovateľov dotazníkov
* roznesenie dotazníkov medzi občanov
* uverejnenie interaktívneho dotazníka na web stránke mesta
* informácia do mestského zastupiteľstva

**Apríl 2017**

* stretnutie zástupcov mesta Stupava, príspevkových organizácií, neziskových organizácií, školstva, zdravotníctva, poskytovateľov soc. služieb v meste Stupava, dobrovoľníkov
* zber a číslovanie došlých dotazníkov
* zber a číslovanie elektronických dotazníkov
* prenesenie údajov z dotazníkov do spracovateľského programu

**Máj 2017**

* vyhodnotenie empirického prieskumu u prijímateľov sociálnych služieb dotazníkovou metódou
* vypracovanie záverečnej správy výskumu
* vytvorenie návrhu Komunitného plánu sociálnych služieb Mesta Stupava
* príprava prezentácie návrhu Komunitného plánu sociálnych služieb Mesta Stupava do MsZ

**September 2017**

* prezentácia návrhu Komunitného plánu na zasadnutí mestskej rady, na zasadnutí komisie sociálnych vecí zdravotníctva, detí a mládeže a na zasadnutí MsZ
* zverejnenie návrhu Komunitného plánu na úradných tabuliach mesta a web stránke mesta

**Október – november 2017**

* spracovanie pripomienok k návrhu a príprava záverečnej verzie Komunitného plánu sociálnych služieb Mesta Stupava
* predloženie materiálu na schválenie mestským zastupiteľstvom
* zverejnenie schváleného komunitného plánu na webovej stránke a úradných tabuliach mesta